**กุฎีเจริญพาศน์**, **กุฎีล่าง**, **กุฎีกลาง** หรือ **มัสยิดฮุซัยนียะฮ์** เป็นอิมามบาระฮ์ชีอะฮ์แห่งหนึ่งตั้งอยู่ริมคลองบางหลวง ถนนอิสรภาพ แขวงวัดอรุณ เขตบางกอกใหญ่ กรุงเทพมหานคร

ประวัติ
-------

กุฎีเจริญพาศน์ เดิมเรียกว่า กุฎีล่าง สร้างโดยพระยาจุฬาราชมนตรี (อากาหยี่) ในรัชสมัยพระบาทสมเด็จพระพุทธยอดฟ้าจุฬาโลก ถือเป็นกุฎีแห่งที่สองของกรุงรัตนโกสินทร์ ส่วนกุฎีแห่งแรกคือกุฎีหลวง ซึ่งสร้างในรัชกาลเดียวกัน บุรพชนของชาวชีอะฮ์เชื้อสายเปอร์เซียในบริเวณกุฎีนี้มาจากเมืองโกม ประเทศอิหร่าน ถือเป็นสถานที่ตั้งถิ่นฐานอันเก่าแก่และในปัจจุบันก็ยังมีผู้สืบเชื้อสายอาศัยอยู่หนาแน่นกว่าที่อื่น ๆ:153 ด้วยมีมัสยิดอีกสองแห่งที่อยู่ใกล้เคียงคือมัสยิดผดุงธรรมอิสลามและมัสยิดดิลฟัลลาห์ ด้วยเหตุนี้กุฎีล่างจึงมีอีกชื่อหนึ่งว่า "กุฎีกลาง" เพราะตั้งอยู่ระหว่างมัสยิดทั้งสอง และด้วยที่เป็นชุมชนชีอะฮ์ขนาดใหญ่ ผู้คนจึงเรียกชุมชนมุสลิมนี้อย่างรวม ๆ ว่า *"พวกสามกะดีสี่สุเหร่า"*

ในรัชสมัยพระบาทสมเด็จพระมงกุฏเกล้าเจ้าอยู่หัว ได้มีการสร้างสะพานเจริญพาศน์ 33 ในวโรกาสที่พระองค์มีพระชนมายุครบ 33 พรรษา จึงได้ตั้งชื่อสะพานดังกล่าว เมื่อสะพานแล้วเสร็จ กุฎีล่างจึงเปลี่ยนมาใช้ชื่อทางการเป็น "กุฎีเจริญพาศน์" ตามชื่อสะพานมาจนถึงปัจจุบัน

สถาปัตยกรรม
-----------

กุฎีเจริญพาศน์ เป็นเรือนมนิลาประดับด้วยไม้ฉลุ มีศิลปะแบบขนมปังขิง หลังคาประดับกระเบื้องโมเสกสีสันสดใส

พิธีแห่เจ้าเซ็น
---------------

เมื่อถึงเดือนมะหะหร่ำ จะมีพิธีที่ไทยเรียกว่า "พิธีเจ้าเซ็น" หรือ "แห่เจ้าเซ็น" ที่กระทำในสิบวันแรกของเดือน เพื่อระลึกถึงอิหม่ามฮุเซ็น หลานของนบีมุฮัมมัด ที่ถูกสังหารที่กัรบะลาอ์ ในพิธีจะมีการแห่ตุ้มบุด หรือ โต๊ะราบัด ซึ่งคือเครื่องจำลองคานหามบรรจุศพอิหม่ามฮุเซ็นมาแห่ และมีการแสดงความเสียใจด้วยการทุบอก เรียกว่า มะต่ำ พร้อมกับการขับโศลกเรียกว่า มะระเสี่ย มีการสวมเครื่องแต่งกายด้วยผ้าคลุมสีขาวเรียกว่า กัฟฟาหนี่ ซึ่งแทนผ้าห่อศพอิหม่ามฮุเซ็น นอกจากนี้ยังมีการแห่แหนสิ่งที่รำลึกถึงการตายของอิหม่าม รวมทั้งมีการเดินลุยไฟและการควั่นหัวเพื่อแสดงศรัทธา:116

ช่วงรัชสมัยพระบาทสมเด็จพระพุทธเลิศหล้านภาลัย รัชกาลที่ 2 ได้มีหมายรับสั่งให้นำพิธีกรรมดังกล่าวไปถวายให้ทอดพระเนตรในพระบรมมหาราชวังหน้าพระที่นั่งพุทไธศวรรย์ติดต่อกันถึงสองปี (ในปี พ.ศ. 2358 และ พ.ศ. 2359) และมีพระมหากษัตริย์และพระบรมวงศานุวงศ์ได้เสด็จชมพิธีดังกล่าวอยู่เสมอ ครั้งหลังสุดพระบาทสมเด็จพระเจ้าอยู่หัวภูมิพลอดุลยเดช เสด็จพระราชดำเนินพร้อมด้วยสมเด็จพระนางเจ้าสิริกิติ์ พระบรมราชินีนาถ, สมเด็จพระราชชนนีศรีสังวาลย์ และสมเด็จพระเจ้าพี่นางเธอ เจ้าฟ้ากัลยาณิวัฒนา ทอดพระเนตร ณ กุฎีเจริญพาศน์ เมื่อวันที่ 16 กันยายน พ.ศ. 2496

อ้างอิง
-------

1. ↑  "มุสลิมในธนบุรี". *Aalulbayt*. สืบค้นเมื่อ 4 ตุลาคม 2020.
2. 1 2  "กุฎีเจริญพาศน์". *ศูนย์ข้อมูลกลางทางวัฒนธรรม*. 30 ตุลาคม 2012. คลังข้อมูลเก่าเก็บจากแหล่งเดิมเมื่อ 15 กรกฎาคม 2013. สืบค้นเมื่อ 17 พฤษภาคม 2015.
3. 1 2  เสาวนีย์ จิตต์หมวด, รศ. (6 สิงหาคม 2005). "มุสลิมในธนบุรี". *ประชาไท*. สืบค้นเมื่อ 17 พฤษภาคม 2015.
4. 1 2  สุดารา สุจฉายา, บ.ก. (1999). *นักเดินทาง...เพื่อความเข้าใจในแผ่นดิน : ธนบุรี*. กรุงเทพฯ: สารคดี. ISBN 974-8211-87-8.
5. 1 2  ภิมรพี ธุรารัตน์ (17 สิงหาคม 2015). "กุฎีเจริญพาศน์: สายสัมพันธ์ศาสนาและชุมชน". *สารคดี*. สืบค้นเมื่อ 8 กันยายน 2015.
6. 1 2  วราห์ โรจนวิภาต. "สะพานเจริญพาศน์กับหลุมหลบภัย". *มูลนิธิเล็ก-ประไพ วิริยะพันธุ์*. คลังข้อมูลเก่าเก็บจากแหล่งเดิมเมื่อ 4 มีนาคม 2016. สืบค้นเมื่อ 17 พฤษภาคม 2015.
7. ↑  "ท่องเที่ยว 50 เขต ณ เขตบางกอกใหญ่" (PDF). *Science Tech*. 33 : 9. เมษายน–มิถุนายน 2011. สืบค้นเมื่อ 17 พฤษภาคม 2015.
8. ↑  สุภาวดี เจ๊ะหมวก (18 สิงหาคม 2015). "กุฎีเจริญพาศน์และมัสยิดต้นสน : โรงเรียนกวดศรัทธาของบรรดามุสลิมรุ่นเยาว์". *สารคดี*. สืบค้นเมื่อ 8 กันยายน 2015.
9. ↑  *ระลึกวันอาชูรอ พิธีแห่เจ้าเซ็นกุฎีเจริญพาศน์*. *Thai PBS News*. 8 พฤศจิกายน 2014. สืบค้นเมื่อ 17 พฤษภาคม 2015.
10. ↑  ธเนศ ช่วงพิชิต (2007). "วิถีความเชื่อ". ใน จักรพันธุ์ กังวาฬ; ธเนศ ช่วงพิชิต; อัมพร จิรัฐติกร; สุดารา สุจฉายา (บ.ก.). *กรุ่นกลิ่นอารยธรรมเปอร์เซียในเมืองสยาม*. กรุงเทพฯ: มติชน. p. 45. ISBN 978-974-02-0043-7.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **กุฎีเจริญพาศน์**

* แผนที่และภาพถ่ายทางอากาศของ กุฎีเจริญพาศน์
	+ ภาพถ่ายดาวเทียมจากวิกิแมเปีย หรือกูเกิลแมปส์
	+ แผนที่จากลองดูแมป หรือเฮียวีโก
	+ ภาพถ่ายทางอากาศจากเทอร์ราเซิร์ฟเวอร์

พิกัดภูมิศาสตร์: 13°44′19″N 100°29′16″E﻿ / ﻿13.738597°N 100.487817°E﻿ / 13.738597; 100.487817